Ású dzé Shadái a nə́ təge líg nyémēn məbǒg məziŋ zəzə, ású dzé kig ébá básyé nyé báyə̌m kig amǒs wóé ? 2Bod bâkə básūlu məkɔ́g yā ńnyie sí, bâkə bádzīb bīyə́m bə́ kələ ai byá á mə̄dîga. 3Bâfadi mǎn nyūī ózəle woé, bânɔŋ ǹkús mīníngá nyag á bībán. Bátsīdan mim̀búbúá a mīńdzɔ̄ŋ, é bǒd yā bə́ nə́ ńtəgán á ńnam, bâbɔ fɔ́ɔ́ nə́ bə́ kə̄ bâsɔbɔ́. 5Bə́ nə́ hə anə́ bōzəle bə́ afan á ńkōd ńnam étēde, bákwī kíkídígi nə́ bâkə bádzə́ŋ bīdí, á ńkōd ńnam ńgɔ̄ bákə̄ bádzə́ŋ bɔ́n bīdí. Afǎn ńdɔ̄ láyəan tɔŋ bɔ́n bábán. 6Bâkə bátsīg nyáda á mə̄fúb, bə́ ndámǎn fə afúb wɔ̂n m̀bə̂ mod. 7Bábōmbo miǹsɔ́ mí zud ai alú, asú tēge ai biwɔ́man, bábə̄lə́ kig m̀fingá yā būdī ávə̄b. 8Mvəŋ yaman bɔ́ bɔlɔ á miǹkǒl á yōb, təge ai é vóm básɔbɔ́, bə́ ngákə bálād á mīńkōm á sí. 9Bâkə tyé mǎn nyūī á nyāŋa məbɛ́, bânɔŋ mim̀búbúa bībān. 10Bâbɔ nə́ á wūlu ǹsɔ́ zud təge ai biwɔ́man, ébá báwóg zie âbum, bə́ kâg bɔ́ mim̀bəgə̌ məsié mə́ nyáda. 11Ézā məbəmbá, bâmyad m̀bɔ́n, ébá básyé étē bə́ wogo ekódé.